Svrček, Miloš, poslanec NR SR (2022-03-17):
Ďakujem za slovo. Vážený pán predsedajúci, na úvod, a kolegyne, kolegovia, na úvod by som povedal, že rok 2021 bol v novodobej histórii Matice slovenskej ako jeden z najkomplikovanejších, čo sa týka financovania a hospodárenia činnosti za posledných desať rokov. Matica slovenská dostala zo štátu historicky najnižšiu dotačnú podporu za posledné desaťročie, vo výške 1 344 600 eur, tak ako som aj v úvodnom slove spomenul, a súčasne vytvorila z dôvodu pandémie COVID-19 aj najnižšie vlastné príjmy. Rozpočet Matice slovenskej sa oproti roku 2020 prudko znížil o 414 000 eur. Takýto výrazný pokles príjmov mal následky na činnosť Matice slovenskej, prevádzkovanie a udržiavanie nehnuteľností, budov, platenie nájmov a hlavne na personálne zoštíhlenie na mnohých pracoviskách Matice. Tiež muselo ústredie celoplošne znižovať rozpočty všetkých pracovísk rôznou mierou tak, aby boli zachované aspoň tie najnutnejšie aktivity. Žiadna podpora projektov vedeckých aktivít, nulový rozpočet na regionálnu kultúru, čo bol priamy následok väčšieho výpadku neštátnych príjmov, boli základné fakty činnosti za rok 2021. Personálne zoštíhlenie bolo zrealizované koncom roka 2020 zatiaľ v nutnom rozsahu, aby sa znížili mzdové náklady. Prepúšťanie a zníženie pracovných úväzkov, ako aj zníženie mzdových ohodnotení sa dotklo celkovo v Matici šestnástich zamestnancov. Ak by Matica slovenská nezískala väčšiu štátnu dotáciu a vyššie neštátne príjmy, je vysoko pravdepodobné, že budú musieť urobiť ďalšie škrty vo výdavkoch, ako i personálne zoštíhľovanie. Už koncom roka 2020 a začiatkom roka 2021 muselo vedenie Matice slovenskej prijímať nasledovné reštrikčné opatrenia. Jednak obmedzenie periodických vydavateľských projektov ako Slovenské pohľady, Slovenské národné noviny, obmedzenie vydavateľských knižných projektov, obmedzenie hlavných aktivít, úplné obmedzenie podpory tzv. regionálnej kultúry, obmedzenie opráv a rekonštrukcií nehnuteľností vo vlastníctve Matice slovenskej, ekonomická samospráva väčších domov Matice slovenskej vo vlastníctve Matice s potenciálom komerčného využitia. K tým Slovenským národným novinám by som spomenul, že práve v roku 2021 prešli tou zmenou, bohužiaľ, negatívnou zmenou, keď sa predĺžila periodicita vydávania Slovenských národných novín z týždenníka na dvojtýždenník, avšak s vyšším počtom strán, 16 strán na každé vydanie. Hlavné aktivity Matica zabezpečila sumou 7 000 eur len na jeden väčší projekt v rámci roka a výročia A. Dubčeka. Regionálne kultúra mala návrh rozpočtu celkovo nula eur. Investície a opravy v roku 2021 boli len 16 000, v roku 2021 a v roku 2020 42 800. A aj to bolo málo, keďže sa jednalo o veľmi malú sumu na to, aby sa riešili havarijné stavy, a to, samozrejme, že ako z praktického hľadiska žiadne väčšie opravy ani rozsiahle rekonštrukcie pri takejto sume nebolo možné uskutočniť. Celkové zníženie tohto rozpočtu o 414 479 eur bolo spôsobené aj tým, že Matica výrazným spôsobom okresala svoje fungovanie a zodpovedalo to zníženej dotácii od Ministerstva kultúry Slovenskej republiky na jednej stane a na druhej strane nízkym neštátnym vlastným príjmom Matice slovenskej. Takéto zníženie príjmov na medziročnej báze bez dostatočne dlhého času na prípravu bolo pre Maticu slovenskú problematické a vo výraznej miere obmedzilo jej činnosť. Ak by sme chceli ako-tak dofinancovať jej nutné oblasti pôsobenia, Matice slovenskej, jej navýšenie o 150-tisíc je minimum. Ako ma informovali aj z Matice, v roku 2023 by optimálne potrebovali navýšenie aspoň 225-tisíc eur. V posledných týždňoch aj na základe medializovaných informácií, ktoré vyšli von, správca a finančný útvar Matice slovenskej a Ministerstva kultúry Slovenskej republiky intenzívne komunikovali pri podpise novej dotačnej zmluvy na rok 2022 na už spomínanú sumu 1 034-tisíc eur. Ministerstvo kultúry Slovenskej republiky Maticu zaviazalo, aby z dotácie vyčlenili 50-tisíc euro v roku 2021 a 100-tisíc eur v roku 2023 na tzv. regionálnu kultúru. Matica s týmto súhlasom... alebo návrhom súhlasila a je s ním úpr... úprimne aj stotožnená. Reálne to však znamená, že v tomto roku bude musieť Matica slovenská vyškrtať zo svojej prevádzky 50-tisíc eur a presmerovať ju na takúto regionálnu kultúru. Ministerstvo kultúry Slovenskej republiky im totiž peniaze navyše nedalo. Budúci rok, ako som už spomínal, už to nebude 50-, ale 100-tisíc eur. Predloženou novelou teda len poskytujeme Matici slovenskej zdroje, ktoré ministerstvo kultúry žiada presunúť na regionálnu kultúru, pričom samotnej Matici slovenskej na prevádzku zostane tých zvyšných 50-tisíc eur. V médiách sa objavujú aj informácie, že Matica slovenská všetko minie na mzdy a jej vedenie má vysoké mzdy. Nie je to pravda. Slovenské národné noviny minulý týždeň uverejnili výšku mzdy predsedu Matice, správcu a všetkých podpredsedov Matice. Dôvodmi, prečo je pre národnú ustanovizeň problematické zabezpečiť svoje fungovanie z úrovne 1 344-tisíc eur, sú ekonomické ukazovatele Slovenskej republiky posledných rokov, ktoré priamo vyplývajú na činnosť ustanovizne. Sústredil by som sa jednak na tie spomínané mzdové náklady. Mzdové náklady sú najviac nákladovou zložkou rozpočtu Matice. Každým rokom sa zvyšuje objem výdavkov na úpravu minimálnych miezd podľa zákona. V roku 2010 priemerná mzda v Matici slovenskej bola na úrovni 90 % priemernej mzdy v Slovenskej republike a v roku 2019 to už bolo len 80 %. Pre porovnanie, v roku 2001 to bolo na úrovni 101 % priemernej mzdy v Slovenskej republike. Čiastočne bol pribrzdený tento nárast výdavkov aj personálnym zoštíhlením v Matici, a to najmä v roku 2014, kedy bola finančná situácia už neúnosná a okrem nevyhnutného prepustenia zamestnancov boli celoplošne vykonané aj ďalšie ekonomické opatrenia na zníženie výdavkov. Celkovo klesol priemerný počet zamestnancov Matici slovenskej za posledných 10 rokov o 30 %. Ďalšie zásadné zoštíhľovanie počtu zamestnancov už kvôli zachovaniu základných činností nie je možné. Za posledných 10 rokov sa zvýšili v Matici slovenskej mzdové výdavky len z dôvodu zákonných úprav minimálnej mzdy v Slovenskej republike – a napriek personálnemu zoštíhleniu – o sumu 208 121 eur. Slovenská republika v roku 2019 schválila aj 10 % plošné navýšenie základných miezd pre zamestnancov štátnej a verejnej správy, čo malo, samozrejme, aj vplyv na celkové hospodárenie Matice. Matici slovenskej ako verejnoprávnej inštitúcie sa toto zákonné navýšenie aspoňže netýkalo. Čo s týka záveru, tak na to, aby Matica slovenská mohla plnohodnotne plniť svoje úlohy, tak ako jej ukladá zákon, pretože tam máme v úvodným ustanoveniach presne taxatívne vymedzené, že čo má Matica robiť, aký slovakistický výskum, a aplikovať, aké úlohy má v rámci aj výskumu, jednak aj podpory slovenských menšín v zahraničí, si myslím, že táto suma, ktorú teraz navyšuje o tých 160- alebo 170-tisíc eur, je symbolická, minimálna, a hlavne aby sa aj naplnili tie očakávania z ministerstva kultúry na podporu regionálnej kultúry. Čiže myslím si, že týmto, takouto, takouto minimálnou úpravou tohto § 6 vieme aspoň nejak pomôcť Matici slovenskej. Za mňa, ja ďakujem pekne. Všetko. A zároveň by som si dovolil poprosiť vás o podporu, aby sme posunuli uvedený návrh zákona do druhého čítania. Ďakujem.